Publius Papinius Statius
Publius Papinius Statius, ca. 50-96, romersk digter. Statius stammede fra Napoli, hvor hans far var en feteret poet. Statius gjorde i en ung alder karriere i Rom som digter.
Tre værker er bevaret: et epos i 12 bøger, Thebais, om magtkampen i det mytiske Theben mellem Ødipus' sønner. Temaet er hentet fra den græske tragedie, men i Statius' originale gendigtning bliver det græske sagn forvandlet til en stoisk-farvet beskrivelse af menneskeligt afsind og magtbegær.
Statius fandt inspiration i den etablerede romerske episke tradition, særlig Ovids Metamorfoser, Vergils Æneide og i Senecas tragedier, og han skabte i et originalt og forfinet sprog et frysende billede af den menneskelige unatur. Digtsamlingen Silvae (Udkast) indeholder 32 digte af blandet indhold, herunder hyldestdigte til kejser Domitian.
Det ufuldendte epos Achilleis, som er skrevet i en nærmest romanagtig stil, skulle have fortalt hele Achilleus' livshistorie. Statius var en meget læst forfatter i middelalder og renæssance, men først i de senere år er forskningen atter begyndt at beskæftige sig med hans værker, hvoraf ingen er oversat til dansk.